
A központi kormányzati igazgatás reformfolyamatai és tisztségviselőinek jogállása (1990-2024)

A dolgozat hiánypótló jelleggel tekinti át a központi kormányzati igazgatás szervezetét, valamint tisztségviselőinek jogállását a rendszerváltástól napjainkig. Az egyes reformfolyamatok mentén, valamint a német kancellári típusú rendszert alapul véve különíti el a reformfolyamatok és kormányzati ciklusok mentén az egyes időszakokat. A szakirodalom, valamint a jogszabályok alapján dolgozat az alábbi időszakokat különíti el:
1. szubkancellári rendszer (1990-1998)
2. valódi kancellári rendszer (1998-2010)
3. szuperkancellári rendszer (2010- )
A szubkancellári rendszer (1990-1998) a rendszerváltást követően kiépített „szuperjogállami biztosítékok”-nak köszönhetően jött létre. A kabinetelv erős volta miatt a kormányfő de iure erős, de facto gyenge pozíciót foglalt el, így a törvényhozással szemben nem bírt dominanciával. Ebben a részben bemutatásra kerül a miniszterelnök, a miniszterek és az államtitkárok jogállásának kialakulása, valamint az állami vezetők jogállására vonatkozó jogszabályokkal kapcsolatos alkotmányos dilemmák az Alkotmánybíróság 49/1996. (X. 25.) AB határozata mentén.
A valódi kancellári rendszerben (1998-2010) kiemelt jelentőséggel bírt a kormányfő, valamint a kormányon belül a Miniszterelnöki Hivatal jogállásának erősödése, szerepének növekedése. A kormány – élén a miniszterelnökkel – domináns pozícióba kerül a törvényhozással szemben, ezzel a kancellári rendszer jellemzőit leginkább mutató időszak különíthető el. A dolgozat különös figyelmet szentel az első szervezeti törvénynek, a központi államigazgatási szervekről, valamint a Kormány tagjai és az államtitkárok jogállásáról szóló 2006. évi LVII. törvénynek.
A szuperkancellári rendszer (2010- ) elkülönítésének legfőbb indoka a miniszterelnök jogállásának ismételt erősödése, valamint a kormányzati koordináció centralizációja mind a közigazgatási, mind a politikai koordinációban. Ez a folyamat a miniszterelnök közvetlen irányítása alá kerülő kormányzati központ létrehozásában, valamint az önálló kormányzati igazgatásról szóló 2018. évi CXXV. törvény megalkotásában csúcsosodott ki. Ebben az időszakban a miniszterelnök a korábbi rendszerhez képest is kiemelkedik, ezzel a valódi kancellári rendszertől eltérő időszak meghatározása szükséges.
A dolgozatban a központi kormányzati igazgatás szervezetének és tisztségviselői jogállásának részletes feldolgozása mellett – interdiszciplináris jelleggel – a politikatudomány eredményei is feldolgozásra kerültek.



